ประเทศที่ให้ใช้ยาไอเวอร์เมคติน (Ivermectin) รักษาโรคพยาธิตาบอด (Onchocerciasis /River blindness) ที่เกิดจากพยาธิฟิลาเรีย (Onchocerca volvulus) คือประเทศไทยหรือสหรัฐอเมริกา
สหรัฐอเมริกา ยาไอเวอร์เมคติน (Ivermectin) เป็นยาฆ่าพยาธิกลุ่ม Macrocyclic lactone สูตรทางเคมีคือ 22, 23- dihydroavermectin B1a, B1b มีฤทธิ์ทำให้พยาธิเป็นอัมพาต เดิมเป็นยาที่ใช้เฉพาะสำหรับสัตว์เพื่อฆ่าพยาธิในกระเพาะและลำไส้ พยาธิในปอด โรคพยาธิหัวใจระยะต่อมาจึงมีการนำมาใช้ในคน 

ข้อบ่งใช้ของยาไอเวอร์เมคตินในประเทศสหรัฐอเมริกาคือ รักษาโรคพยาธิตาบอด (Onchocerciasis /River blindness) ที่เกิดจากพยาธิฟิลาเรีย (Onchocerca volvulus) และโรคพยาธิเส้นด้ายในลำไส้เล็ก (Intestinal Strongyloidiasis) แต่สำหรับประเทศไทยรับรองให้ใช้เฉพาะรักษาโรค Strongyloidiasis ที่มีสาเหตุจากพยาธิเส้นด้าย (Strongyloides stercoralis) และโรคหิด ยาไอเวอร์เมคตินจัดเป็นรายการยาในบัญชียาหลักแห่งชาติ พ.ศ. 2564 และมีสถานะเป็นยากำพร้า

กลไกการออกฤทธิ์ของยา
-ยาจะไปจับกับช่องทางขนส่งประจุคลอไรด์ของเซลล์ประสาทและเซลล์กล้ามเนื้อของพยาธิที่มีสารกลูตาเมตอยู่ที่หน้าประตู (Glutamate-gate Cl-) ทำให้ความสามารถในการผ่านของประจุคลอไรด์ที่เยื่อหุ้มเซลล์เพิ่มขึ้น ทำให้เกิดการกระตุ้นมากเกินไป จนมีผลยับยั้งการส่งกระแสประสาท ทำให้พยาธิเคลื่อนไหวไม่ได้และตายในที่สุด

ขนาดและระยะเวลาในการใช้ยา
-สำหรับผู้ใหญ่และเด็กที่มีน้ำหนักตัวมากกว่า 15 กิโลกรัม ขนาดที่ใช้คือ 200 ไมโครกรัม ต่อน้ำหนักตัว 1 กิโลกรัม รับประทานครั้งเดียว โดยอาจให้รับประทานซ้ำอีกครั้งใน 2 สัปดาห์ถัดไป กรณีผู้ป่วยมีปัญหาภูมิคุ้มกันบกพร่อง

ผลข้างเคียงจากการใช้ยา
-ผู้ที่รับประทานยาไอเวอร์เมคตินอาจมีอาการคลื่นไส้ อาเจียน มีไข้ ปวดศีรษะ เวียนศีรษะ มึนศีรษะ ผื่นคัน อ่อนเพลีย ปวดข้อ ปวด กล้ามเนื้อ หมดแรง ความดันโลหิตต่ำ หัวใจเต้นเร็ว ต่อมน้ำเหลืองอักเสบ ตาอักเสบ ตัวบวม ท้องเสีย การมองเห็นเปลี่ยนแปลง เจ็บตา ระคายเคืองตาและอาจเกิดอาการแพ้รุนแรงได้ เช่น หน้ามืด เป็นลม แน่นหน้าอก หายใจลำบาก มีผื่นแดง ตุ่มพอง ผิวหนังหลุดลอก มีจ้ำตามผิวหนัง หรือเลือดออกผิดปกติ ชัก เป็นต้น

ข้อควรระวัง : 
-ไม่ควรใช้ยาไอเวอร์เมคตินในกรณีต่อไปนี้
-หญิงตั้งครรภ์ หญิงให้นมบุตร เนื่องจากยังไม่มีข้อมูลยืนยันความปลอดภัย
-เด็กที่มีน้ำหนักตัวน้อยกว่า 15 กิโลกรัม หรืออายุน้อยกว่า 5 ปี
-ผู้ป่วยโรคหอบหืด เพราะอาจทำให้มีอาการมากขึ้น
-ผู้ที่มีโรคทางระบบประสาท เพราะอาจทำให้การทำงานของระบบประสาทผิดปกติ
-ผู้ที่ใช้ยานอนหลับ หรือยากลุ่ม Monoamine oxidaseinhibitors
-ผู้ที่ใช้ยาวาร์ฟาริน เพราะอาจมีผลต่อการรักษาหรือเกิดอันตรายได้
12.อายุรศาสตร์ (อายุรศาสตร์) - Internal Medicine,17.เภสัชวิทยา Pharmacology